༄༅། །བྱང་གཏེར་ཐུགས་རྗེ་ཆེན་པོ་འགྲོ་བ་ཀུན་གྲོལ་གྱི་ལས་བྱང་གི་དོན་ཚང་ཞིང་འཁྱེར་བདེ་བ་ཕན་བདེའི་འབྱུང་གནས་ཞེས་བྱ་བ་བཞུགས་སོ།།

༄༅། །སངས་རྒྱས་རྣམས་ཀྱི་ཐུགས་རྗེ་མ་ལུས་པ། །གཅིག་བསྡུས་ཕྱག་ན་པད་དཀར་ལ་བཏུས་ནས། །འགྲོ་བ་སྡུག་བསྔལ་ཀུན་ལས་རབ་སྒྲོལ་བའི། །
ཉམས་ལེན་ཉུང་ངུ་དོན་ཚང་འབྲི་བར་བྱ། །དེ་ལ་འདིར་བྱང་གཏེར་ཐུགས་རྗེ་ཆེན་པོ་འགྲོ་བ་ཀུན་གྲོལ་དང་འབྲེལ་པའི་ཉམས་ལེན་རྒྱུ་འཁྱེར་དུ་བྱེད་པ་ལ། ཐུགས་རྗེ་ཆེན་པོའི་མཆོད་གཏོར་རྒྱལ་ཆེན་དང་།
བཀའ་སྲུང་དབང་གི་མ་བདུན་གྱི་གཏོར་མ་བཤམས། སྐྱབས་སེམས་ནི། བདག་སོགས་འགྲོ་ཀུན་བྱང་ཆུབ་མ་ཐོབ་བར། །མཆོག་གསུམ་ཀུན་ལ་སྐྱབས་འགྲོ་དུས་གསུམ་དགེས། །རང་
བྱུང་རིག་པ་རང་ཤར་ཆོས་ཀྱི་སྐུ། །ཡང་དག་སྙིང་པོ་མྱུར་དུ་རྟོགས་པར་ཤོག ། ལན་གསུམ་བརྗོད་རྒྱལ་ཆེན་ཐོ་འཛུགས་ནི། ཧྲཱིཿལས་བདག་ཉིད་དབང་ཆེན་ཁྲོ་བོའི་རྒྱལ། །དམར་

༄༅། །ནག་ཞལ་གཅིག་ཕྱག་གཉིས་ཞབས་གཉིས་བསྒྲད། །གཡས་པ་དབྱུག་ཏོ་གཡོན་པ་སྡིགས་མཛུབ་མཛད། །ཡེ་ཤེས་མེ་དཔུང་འབར་བའི་ཀློང་ན་
བརྗིད༑ །ཧྲཱིཿཔདྨ་ཏ་ཀྲྀཏ་་གྷྲི་ཝ་ཧཱུྃ་ཕཊ༔ མཆོད་གཏོར་རྣམས། རཾ་ཡཾ་ཁཾ་ཨོཾ་ཨཱཿཧཱུྃ་གིས་བྱིན་བརླབས། ཧཱུྃ། ཐུགས་ཀ་ལས་བྱུང་དཀར་སེར་དམར་ལྗང་ཧཱུྃ། །ཡོངས་གྱུར་
རྒྱལ་ཆེན་སྡེ་བཞི་འཁོར་བཅས་རྣམས། །གཏོར་མ་འདི་བཞེས་ཕྱོགས་ཀྱི་གདོན་སྲུངས་ལ། །མཐུན་པའི་རྐྱེན་རྣམས་ཡིད་བཞིན་སྒྲུབ་པར་མཛོད། །ཨོཾ་དྡྷྲི་ཏ་རཥྚ། བེ་རུ་དྷ་
ཀབེ་རུ་པཀྵ། བཻ་ཤྲ་མ་ཎ་མ་ཧཱ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཚར་བཞི་བརྗོད། གོང་གི་སྔགས་ལ། ཨརྒྷཾ་ནས། ཤཔྟའི་བར་བཏགས་པས་མཆོད། བགེགས་སྐྲོད་ནི། ཧཱུྃ༔ ཉོན་ཅིག་

བགེགས་དང་ལོག་འདྲེན་ཚོགས༔ ཐུགས་རྗེ་ཆེན་པོའི་དཀྱིལ་འཁོར་འདིར༔ འདུ་བའི་ལྷ་རྣམས་མ་གཏོགས་པ༔ བར་གཅོད་དགྲ་བགེགས་འབྱུང་པོའི་ཚོགས༔ གནས་འདིར་མ་འདུག་གཞན་དུ་དེངས༔
གལ་ཏེ་མི་འགྲོ་འདུག་གྱུར་ན༔ ཐུགས་རྗེ་ཆེན་པོ་ཐུགས་ཁྲོས་ནས༔ ཁྲོ་ཆེན་རྟ་མགྲིན་ཁྲོས་ནས་ཀྱང་༔ སྤྲུལ་པ་ཡང་སྤྲུལ་སྟོང་གསུམ་གང་༔ གདུག་པའི་མཚོན་ཆ་སྣ་ཚོགས་བསྣམས༔ བར་ཆད་ཐམས་
ཅད་རྡུལ་དུ་རློགས༔ ཨོཾ་བཛྲ་མ་ཧཱ་ཀྲོ་དྷ་ཧ་ཡ་གྷི་ཝ་ཧཱུ་ལུ་ཧཱུ་ལུ་ཧཱུྃ་ཕཊཿ ནྲྀ་ཏྲི་ཤ་ཏྲུཾ་མཱ་ར་ཡ་ཧཱུྃ་ཕཊཿ བྱིན་འབེབས་ནི༔ ཧྲཱིཿཨ་ལ་ལ་ཧོ༔ བྷ་ག་ཝན་ས་མ་ཡ་ཧོ༔ ས་མ་ཡ་སྟྭཾ༔ ཧྲཱིཿ ཆོས་ཀྱི་དབྱིངས་ནས་སྐུ་
བཞེངས་ལ༔ ལོངས་སྤྱོད་རྫོགས་སྐུ་སྤྱན་རས་གཟིགས༔ ཐུགས་རྗེ་སྤྲུལ་སྐུ་པདྨ་འབྱུང་༔ ཡང་སྤྲུལ་ཐུབ་དྲུག་སྒོ་མ་བཞི། འགྲོ་དྲུག་སེམས་ཅན་ཐུགས་རྗེས་གཟིགས༔ དཀྱིལ་འཁོར་འདི་ལ་བྱིན་ཕོབ་
ཅིག༔ བདག་གི་སྡིག་སྒྲིབ་སྦྱང་དུ་གསོལ༔ དཀྱིལ་འཁོར་དབུས་སུ་ཞུགས་སུ་གསོལ༔ ཀཱ་ཡ་ཝཱཀྐ་ཙིཏྟ་ཧཱུྃ༔ མཆོད་གཏོར་བརླབ་པ་ནི། ཨོཾ་སྭཱ་བྷ་ཝ་ཤུདྡྷོ༔སརྦ་དྷརྨཱ་སྭཱ་བྷ་ཝ་ཤཱུདྡྷྲོ་ཧཾཿ ཐམས་ཅད་སྟོང་པར་དག་
པར་སྦྱངས། ཨོཾ་ཨ་ཧ་ར་སརྦ་བི་དྷ་ར་པཱུ་ཛ་ཏེ་ཨཱཿ ཨོཾ་བཛྲ་དྷུ་པེ་ཨཱཿཧཱུྃ༔ ཨོཾ་བཛྲ་པུཥྤེ་ནས་ཤཔྟ་ཨཱཿཧཱུྃ༔ ཨོཾ་ཨཱཿཧཱུྃ༔ དངོས་གཞི་ནི། རྡོ་རྗེའི་ར་བ་མེ་དཔུང་གུར་ནང་དུ༔ བྷྲཱུཾ་ལས་རིན་ཆེན་སྣ་ལྔའི་གཞལ་

༄༅། །ཡས་ཁང་༔ གྲུ་བཞི་སྒོ་བཞི་མཚན་ཉིད་ཀུན་ལྡན་དབུས༔ རང་ཉིད་སྐད་ཅིག་དྲན་པའི་ཏིང་འཛིན་གྱིས༔ སྟོང་པའི་ངང་ལས་པདྨ་ཟླ་བའི་གདན༔ པད་དཀར་ཧྲཱིཿས་མཚན་ཡོངས་སུ་
གྱུར་པ་ལས༔ ཐུགས་རྗེའི་མངའ་བདག་འཕགས་པ་སྤྱན་རས་གཟིགས༔ ཞལ་གཅིག་ཕྱག་བཞི་སྐུ་མདོག་དཀར་ལ་འཚེར༔ དང་པོའི་ཕྱག་གཉིས་ཐུགས་ཀར་ཐལ་མོ་སྦྱར༔ ཕྱག་གཡས་འོག་མ་རིན་ཆེན་
ཤེལ་ཕྲེང་བསྣམས༔ ཕྱག་གཡོན་པད་དཀར་འདབ་བརྒྱད་ཡུ་བ་འཛིན༔ ཞལ་འཛུམ་སྤྱན་གདངས་ཤངས་ཀྱི་དབྱིབས་མཐོ་ཞིང་༔ དབུ་སྐྲ་ལྕང་ལོ་མཐོན་མཐིང་གྱེན་དུ་འཁྱིལ༔ སྤྱི་གཙུག་སངས་རྒྱས་སྣང་བ་
མཐའ་ཡས་བཞུགས༔ འདབ་མ་དྲུག་ལ་ཐུབ་པ་རིགས་དྲུག་དང་། །སྒོ་མ་བཞི་སོགས་མ་ལུས་གསལ་བར་གྱུར༔ སྤྱན་འདྲེན་ནི། ཧྲཱིཿ ཐུགས་རྗེ་ཆེན་པོ་སྤྱན་རས་གཟིགས༔ སྲས་མཆོག་རིག་འཛིན་པདྨ་
འབྱུང་༔ སྤྲུལ་སྐུ་བཅོམ་ལྡན་ཐུབ་པ་དྲུག༔ ཡེ་ཤེས་ལྷ་མོ་སྒོ་མ་བཞི༔ འགྲོ་དྲུག་སེམས་ཅན་དོན་མཛད་ཕྱིར༔ གནས་འདིར་སྤྱན་འདྲེན་གཤེགས་སུ་གསོལ༔ ལོ་ཀེ་ཤྭ་ར་ས་མ་ཡ་ཛཿཛཿ ཛཿཧཱུྃ་བཾ་ཧོ༔
ས་མ་ཡ་ཏིཥྛ་ལྷན༔ གྱིས་གདན་འབུལ། ཨ་ཏི་པུ་ཧོ༔ པྲ་ཏཱི་ཙྪ་ཧོཿས་ཕྱག་བྱ། ཧྲཱིཿ དྲི་མེད་ཡིད་འོང་གཙང་མར་སྦྱར་བ་ཡི༔ ཨརྒྷཾ་བདུག་སྤོས་མེ་ཏོག་མར་མེ་དང་༔ དྲི་ཆབ་ཞལ་ཟས་སྙན་པའི་རོལ་མོ་འབུལ༔

གཟུགས་སྒྲ་དྲི་རོ་རེག་བྱ་ཆོས་ལ་སོགས༔ འདོད་ཡོན་ལྔ་ཡི་མཆོད་པ་རྒྱ་ཆེན་འབུལ༔ བཞེས་ནས་འགྲོ་དྲུག་སྡུག་བསྔལ་སྦྱང་དུ་གསོལ༔ ཨོཾ་བཛྲ་ཨརྒྷཾ་ནས་ཤཔྟ་ཨཿཧཱུྃ༔ མ་ཧཱ་སརྦ་པཱུ་ཛ་ཧོཿ ཐུགས་རྗེ་
ཆེན་པོའི་ལྷ་ཚོགས་རྣམས་ཀྱི་ཞལ་དུ་མ་ཧཱ་བ་ལིནྟ་ཁ་ཧི༔ བསྟོད་པ་ནི། ཧྲཱི༔ ཐུགས་རྗེ་ཆེན་པོ་སྤྱན་རས་གཟིགས༔ འགྲོ་བ་སྒྲོལ་མཛད་སྟོབས་ཆེན་ལྷ༔ སྤྲུལ་པའི་སྐུ་རུ་རང་བྱུང་བ༔ པདྨ་འབྱུང་གནས་
ཐུགས་ཀྱི་སྲས༔ གང་ལ་གང་འདུལ་ཐུབ་པ་དྲུག༔ ཚད་མེད་ལྷ་མོ་སྒོ་མ་བཞི༔ རྒྱལ་བའི་དཀྱིལ་འཁོར་ཐམས་ཅད་ལ༔ ལུས་ངག་ཡིད་གསུམ་ཕྱག་འཚལ་བསྟོད༔ བཟླས་པ་ནི། རང་ཉིད་འཕགས་པར་
གསལ་བའི་ཐུགས་ཀ་རུ༔ པདྨ་དཀར་པོ་འདབ་དྲུག་གྱེས་པའི་དབུས༔ ཡི་གེ་ཧྲཱིཿས་མཚན་འབྲུ་དྲུག་འདབ་སྟེང་གནས༔ ཨོཾ་མ་ཎི་པདྨེ་ཧཱུྃ་ཧྲཱིཿ དེ་ལྟར་གསལ་བའི་སྐུ་ལས་འོད་འཕྲོས་པས༔ སྣང་བ་
ཐམས་ཅད་སྣང་སྟོང་ལྷ་ཡི་སྐུ༔ འཕགས་པའི་རྒྱལ་པོ་ཐུགས་རྗེ་ཆེན་པོར་དམིགས༔ སྔགས་ལས་འོད་འཕྲོས་འབྱུང་བའི་སྒྲ་ལ་སོགས༔ གྲགས་པ་ཐམས་ཅད་གྲགས་སྟོང་སྔགས་ཀྱི་སྒྲ༔ དྲན་རྟོག་སྐྱེ་
འགགས་གནས་གསུམ་མཐའ་བྲལ་ངང་༔ སྨྲ་བསམ་བརྗོད་འདས་དགོངས་པའི་ངང་ལ་བཞག༔ དེ་ལྟར་གསལ་བའི་རིག་སྔགས་འབྲུ་དྲུག་པོ༔ སྒྲ་ཟུར་མ་ཉམས་བརྒྱ་སྟོང་ཁྲི་འབུམ་བཟླ༔ ཨོཾ་མ་ཎི་པདྨེ་

༄༅། །ཧཱུྃ༔ ཞེས་པ་གཙོ་བོར་བཟླ་ཞིང་། ཨོཾ་ཨཱཿཧཱུྃ་ཧྲཱིཿ ཨོཾ་མ་ཎི་པདྨེ་ཧཱུྃ༔ ཞེས་ཡི་གེ་བཅུ་པའང་ཅུང་ཟད་བཟླས། རང་གི་ཐུགས་ཀ་ནས་འོད་ཟེར་འཕྲོས་ཐང་ལྷ་རྡོ་རྗེ་འབར་བ་རྩལ་དང་༔ བཀའ་སྲུང་
དབང་གི་མ་བདུན་འཁོར་དང་བཅས་པ་བཛྲ་ས་མ་ཡ་ཛཿ པདྨ་ཀ་མ་ལ་ཡ་སྟྭཾཿ ཨོཾ་ཨརྒྷཾ་ནས་ཤཔྟའི་བར་གྱིས་མཆོད། ཨོཾ་ཨ་ཀ་རོ་མུ་ཁཾ་སརྦ་དྷརྨཱ་ཎཾ་ཨདྱ་ནུཏྤནྣཱ་ཏྭ་ཏ་ཨོཾ་ཨཱཿཧཱུྃ༔ ལན་གསུམ་གྱིས་དབུལ། གཏེར་སྲུང་
ཁྱེད་རྣམས་ཀྱིས་བདག་ཅག་ཆོས་སྒྲུབ་པའི་བར་ཆད་ཞི་ཞིང་མཐུན་རྐྱེན་གྲུབ་པར་མཛད་དུ་གསོལ༔ བཛྲ་མུཿས་གཤེགས་པར་བསམ། ཉེར་བསྡུ་ནི། ཧྲཱིཿ སྣོད་བཅུད་མ་ལུས་གཞལ་ཡས་ཁང་ལ་ཐིམ། །དེ་ཉིད་ཐུབ་
དྲུག་སྒོ་མ་བཞི་ལ་ཐིམ། །འཁོར་རྣམས་གཙོ་བོ་ཐུགས་རྗེ་ཆེན་པོ་ཡང་། །ཀ་དག་གདོད་མའི་ངང་དུ་འཇའ་ལྟར་ཡལ། །སྐད་ཅིག་ངང་ལ་ཆུ་དང་ཆུ་བུར་ལྟར། །རང་ཉིད་ཐུགས་རྗེ་ཆེན་པོ་སྤྱན་རས་གཟིགས། །
མཐོང་ཐོས་དྲན་པས་འགྲོ་ཀུན་འཁོར་བ་ལས། །རྣམ་པར་གྲོལ་བའི་སྐུ་རུ་ལྷུན་གྱིས་གྲུབ། ། སྨོན་ལམ་ནི། འདིས་མཚོན་དུས་གསུམ་བསགས་པའི་དགེ་ཚོགས་མཐུས། །དམྱལ་བ་ཡི་དྭགས་ལ་སོགས་མི་ཁོམ་
ཀུན༑ །སྤངས་ནས་སྐྱེ་དང་སྐྱེ་བ་ཐམས་ཅད་དུ། །དལ་འབྱོར་ཚང་བའི་རྟེན་བཟང་རྙེད་པར་ཤོག །དེར་ཡང་བཤེས་གཉེན་དམ་པའི་མགོན་གྱིས་བཟུང་། །ཟབ་མོའི་ཆོས་ལ་ཐོས་བསམ་སྒོམ་པ་ཡིས། །རིང་

པོར་མི་ཐོགས་སྤྱན་རས་གཟིགས་དབང་གི །གོ་འཕང་ཐོབ་ནས་འགྲོ་ཀུན་འདྲེན་པར་ཤོག །གནས་སྐབས་སུ་ཡང་ཚེ་དང་བསོད་ནམས་དང་། །དཔལ་འབྱོར་ལོངས་སྤྱོད་མངའ་ཐང་ལ་སོགས་པ། །བླ་ནས་
བླར་འཕེལ་བདེ་སྐྱིད་ཕུན་ཚོགས་པར། །སྤྱོད་པའི་སྐལ་བ་བཟང་པོར་འགྱུར་བར་ཤོག །ཤིས་བརྗོད་ནི། ཧྲཱིཿ འཁོར་འདས་ཐམས་ཅད་རིག་པའི་རང་རྩལ་དུ། །རྣམ་པར་གྲོལ་བའི་ཆོས་སྐུའི་བཀྲ་ཤིས་ཤོག །
མཁའ་ལ་འཇའ་ལྟར་མ་འདྲེས་རབ་བཀྲ་བའི། །ལྷུན་འགྲུབ་ལོངས་སྤྱོད་རྫོགས་སྐུའི་བཀྲ་ཤིས་ཤོག །གདུལ་བྱའི་ཁམས་དང་བསམ་པ་ལེགས་སྟོན་པའི། །ཐུགས་རྗེ་ཆེ་ལྡན་སྤྲུལ་སྐུའི་བཀྲ་ཤིས་ཤོག །ཅེས་
བྱང་གཏེར་ཐུགས་རྗེ་ཆེན་པོ་འགྲོ་བ་ཀུན་གྲོལ་གྱི་ལས་བྱང་གི་དོན་ཚང་ཞིང་འཁྱེར་བདེ་བ་ཕན་བདེའི་འབྱུང་གནས་འདི་ནི་ས་སྐྱོང་བློ་བཟང་མཐུ་སྟོབས་ཀྱིས་རྒྱུན་གྱི་ཉམས་ལེན་དུ་དགོས་ཚུལ་ལྟར་ཟ་ཧོར་གྱི་བན་དྷེས་སྦྱར་བའི་ཡི་གེ་པ་ནི་དཔལ་གྲོང་སྔགས་རམ་པ་
ངག་དབང་དགེ་ལེགས་སོ། །སརྦ་མངྒ་ལཾ།།